  Майя Бывальцева Удмуртилэн тӧроез Александр Соловьёв кивалтэтлэн тӧроезлэсь воштӥсьсэ Андрей Кузнецовез ужысьтыз мозмытыны ӵектон пумысен малпанзэ вераз. Со сярысь тодмо луиз 31-тӥ коньывуонэ коррупциен нюръяськон ужез радъянъя ӧрилэн азьвыл чакламтэ кенешонэз бере, ивортэ ивортэ улосвыл тӧролэн но кивалтэтлэн пресс-службазы. Элькун тӧролэн но кивалтэтлэн администрациысьтызы коррупциен нюръяськон ужпумъёсъя управленилэн кивалтӥсез Рашит Половлэн ивортоназ пусъемын вал, Кузнецовлэн 2015-тӥ ар понна ивортоназ 226 сюрс манет табышез возьматымтэ шуыса. Элькун кивалтэтлэн тӧроезлэн воштӥсез сое басьтӥз «Камский институт гуманитарных и инженерных технологий» частной вузлэсь. Федерал но улосвыл катрадлыкъя, табышез сярысь шонертэм яке тырмыт луымтэ ивортон сётэм понна чиновник дисциплинарной кылкутон улэ шеде. Кенешонэ пыриськисьёс вице-премьерез оскемысь дугдэмен валче ужысьтыз мозмытыны ӵектыны пумкылъян кутӥзы. «Коррупциен герӟаськем учыръёсын чурыт но ялан нюръяськыны асьмеды куре Владимир Владимирович Путин. Куке мон элькун кивалтӥсьлэсь ужъёссэ быдэсъяны кутски, трос пол вералляй, вань чиновникъёс азе, инлыксы но вормонъёссы шоры учкытэк, одӥг кадь куронъёс пуктон понна вань луонлыкъёсме куто шуыса. Туннэ пумкылъян туж секыт, но мукет сямен ум быгатӥське. Кутэм катъёсты тӥям понна кылкутытыны кулэ. Со сярысь нокинлы но вунэтыны уг яра», — вераз кенешонын Александр Соловьёв. Тегъёс: АндрейКузнецов Удмуртия коррупция АлександрСоловьёв кивалтэт тӥрлык  